Komisjoni direktiiv 2004/30/EÜ,

10. märts 2004,

millega muudetakse nõukogu direktiivi 91/414/EMÜ toimeainete bensoehappe, flasasulfurooni ja püraklostrobiini lisamisega

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] eriti selle artikli 6 lõiget 1,

ning arvestades järgmist:

(1) Vastavalt direktiivi 91/414/EMÜ artikli 6 lõikele 2 sai Saksamaa 25. mail 1998 taotluse Menno Chemie Vertriebs-Ges.-ilt toimeaine bensoehappe kandmiseks direktiivi 91/414/EMÜ I lisasse. Komisjoni otsusega 98/676/EÜ [2] kinnitati, et esialgsel vaatlusel tunnistati toimik täielikuks, kuna see vastas üldjoontes direktiivi 91/414/EMÜ II ja III lisas sätestatud andme- ja teabenõuetele;

(2) Vastavalt direktiivi 91/414/EMÜ artikli 6 lõikele 2 sai Hispaania 16. detsembril 1996 ISK Biosciences Europe SA-lt toimeainet flasasulfurooni puudutava taotluse. See toimik tunnistati täielikuks komisjoni otsusega 97/865/EÜ [3];

(3) Vastavalt direktiivi 91/414/EMÜ artikli 6 lõikele 2 sai Saksamaa 28. veebruaril 2000 BASF AG-lt toimeainet püraklostrobiini (endise nimega BAS 500F) puudutava taotluse. See toimik tunnistati täielikuks komisjoni otsusega 2000/540/EÜ [4];

(4) Kõnealuste toimeainete mõju inimese tervisele ja keskkonnale taotleja poolt kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Referentliikmesriigid esitasid komisjonile nimetatud aineid käsitlevate hindamisaruannete eelnõud vastavalt 22. novembril 2000 (bensoehappe kohta), 1. augustil 1999 (flasasulfurooni kohta) ning 23. novembril 2001 (püraklostrobiini kohta);

(5) Liikmesriigid ja komisjon on hindamisaruannete eelnõud alalises toiduahela ja loomatervishoiu komitees läbi vaadanud. Läbivaatamise lõpptulemusena vormistati 3. oktoobril 2003 vastav komisjoni läbivaatusaruanne bensoehappe, flasasulfurooni ja püraklostrobiini kohta;

(6) Bensoehapet, flasasulfurooni ja püraklostrobiini hindamisaruannete läbivaatamise käigus ei kerkinud ühtegi lahtist küsimust ega probleemi, mille suhtes olnuks vajalik konsulteerida taimede teaduskomiteega;

(7) Mitmete uuringute põhjal on selgunud, et asjaomast toimeainet sisaldavad taimekaitsevahendid võib lugeda üldiselt vastavateks direktiivi 91/414/EMÜ artikli 5 lõike 1 punktides a ja b ning lõikes 3 ettenähtud nõuetele, eriti nende kasutamisjuhtude põhjal, mida uuriti ja mille kohta esitati üksikasjalikud andmed komisjoni aruandes. Seetõttu on bensoehape, flasasulfuroon ja püraklostrobiin vaja kanda I lisasse, et tagada kõigis liikmesriikides asjaomast toimeainet sisaldavate taimekaitsevahendite kasutuslubade väljaandmine nimetatud direktiivis ettenähtud korras;

(8) Pärast nimetatud toimeainete lisamist on vajalik ette näha sobilik ajavahemik bensoehappe, flasasulfurooni ja püraklostrobiini sisaldavaid taimekaitsevahendeid puudutavate direktiivi 91/414/EMÜ sätete rakendamise võimaldamiseks liikmesriikides ning eelkõige kehtivate ajutiste lubade läbivaatamiseks kooskõlas direktiivi 91/414/EMÜ sätetega, eesmärgiga need hiljemalt kõnealuse perioodi lõpuks alaliste lubadega asendada, neid muuta või need tühistada;

(9) Seega on asjakohane direktiivi 91/414/EMÜ vastavalt muuta;

(10) Käesoleva direktiiviga ettenähtud meetmed on kooskõlas toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 30. novembriks 2004. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Liikmesriigid kohaldavad neid norme alates 1. detsembrist 2004.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga korraldatavas valdkonnas nende poolt vastuvõetud põhiliste siseriiklike õigusnormide teksti.

Artikkel 3

1. Liikmesriigid vaatavad läbi igale bensoehapet, flasasulfurooni või püraklostrobiini sisaldavale taimekaitsevahendile väljastatud kasutusload eesmärgiga tagada, et direktiivi 91/414/EMÜ I lisas nende toimeainete suhtes sätestatud tingimused on täidetud. Vajadusel muudetakse või tühistatakse load kooskõlas direktiiviga 91/414/EMÜ enne 30. novembrit 2004.

2. Kõikide kasutusluba omavate taimekaitsevahendite puhul, mis sisaldavad ainsa toimeainena bensoehapet, flasasulfurooni või püraklostrobiini, viivad liikmesriigid nimetatud direktiivi III lisa nõuetele vastava toimiku alusel läbi uue hindamise kooskõlas direktiivi VI lisas sätestatud ühtsete põhimõtetega. Selle hindamise alusel otsustavad liikmesriigid, kas antud taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajadusel muudetakse või tühistatakse hiljemalt 30. novembriks 2005 igale sellisele taimekaitsevahendile väljastatud luba.

3. Kõikide taimekaitsevahendite puhul, mis sisaldavad toimeainena bensoehapet, flasasulfurooni või püraklostrobiini ning ühte või mitut direktiivi 91/414/EMÜ I lisasse kantud toimeainet, viivad liikmesriigid nimetatud direktiivi III lisa nõuetele vastava toimiku alusel läbi uue hindamise kooskõlas direktiivi VI lisas sätestatud ühtsete põhimõtetega. Selle hindamise alusel otsustavad liikmesriigid, kas antud taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajadusel muudetakse või tühistatakse hiljemalt 31. detsembriks 2003 igale sellisele taimekaitsevahendile väljastatud luba. Vajadusel muudetakse või tühistatakse igale sellisele taimekaitsevahendile väljastatud luba hiljemalt vastavates direktiivides, milles muudeti I lisa asjaomaste toimeainete lisamiseks, muutmisele või tühistamisele osundavaks tähtajaks. Kui vastavates direktiivides on sätestatud erinevad tähtajad, siis on selleks tähtajaks kõige hilisem määratletud kuupäev.

Artikkel 4

Käesolev direktiiv jõustub 1. juunil 2004.

Artikkel 7

Käesolev direktiiv on adresseeritud liikmesriikidele.

Brüssel, 10. märts 2003

Komisjoni nimel

komisjoni liige

David Byrne

[1] EÜT L 230, 19.8.1991, lk 1. Direktiivi on viimati muudetud komisjoni direktiiviga 2003/119/EÜ (ELT L 325, 12.12.2003, lk 41).

[2] EÜT L 317, 26.11.1998, lk 47.

[3] EÜT L 351, 23.12.1997, lk 67.

[4] EÜT L 230, 12.9.2000, lk 14.

--------------------------------------------------

LISA

Direktiivi 91/414/EMÜ I lisa tabeli lõppu lisatakse järgmised read:

"Nr | Üldnimetus, tunnuskood | Rahvusvahelise Puhta Keemia ja Rakenduskeemia Liidu (IUPAC) nimetus | Puhtus | Jõustumine | Lisamise aegumine | Erisätted |

80 | Bensoehape CASi nr 65-85-0 CIPACi nr 622 | bensoehape | 990 g/kg | 1. juuni 2004 | 31. mai 2014 | Lubatakse kasutada üksnes desinfitseerimisvahendina. VI lisas sätestatud ühtsete põhimõtete rakendamisel võetakse arvesse alalise toiduahela ja loomatervishoiu komitees 28. novembril 2003 vormistatud bensoehappe läbivaatusaruande järeldusi ning eriti selle I ja II liidet. |

81 | Flasasulfuroon CASi nr 104040-78-0 CIPACi nr 595 | 1-(4,6-dimetoksüpürimidiin-2-üül)-3-(3-trifluorometüül-2-püridüül-sulfonüül)uurea | 940 g/kg | 1. juuni 2004 | 31. mai 2014 | Lubatakse kasutada üksnes herbitsiidina. VI lisas sätestatud ühtsete põhimõtete rakendamisel võetakse arvesse alalise toiduahela ja loomatervishoiu komitees 28. novembril 2003 vormistatud flasasulfurooni läbivaatusaruande järeldusi ning eriti selle I ja II liidet. Kõnealuse üldhindamise käigus peavad liikmesriigid: pöörama erilist tähelepanu põhjavee kaitsele, kui toimeainet kasutatakse tundlike muldade ja/või kliimatingimustega piirkondades,pöörama erilist tähelepanu veetaimede kaitsele.Vajadusel tuleb riskide vähendamiseks rakendada asjakohaseid meetmeid. Vastavalt artikli 13 lõikele 5 teavitab liikmesriik kaubandusliku tootmise puhul komisjoni tehnilise materjali spetsifikatsioonist. |

82 | Püraklostrobiin CASi nr 175013-18-0 CIPACi nr 657 | metüül N-(2-{[1-(4-kloro- fenüül)-1H-pürasool-3-üül]oksü-metüül}fenüül) N- metoksü karbamaat | 975 g/kg Valmistamisel saadavat lisandit dimetüülsulfaati (DMS) peetakse toksikoloogiliseks probleemiks ja selle sisaldus tehnilises tootes peab olema väiksem kui 0,0001 %. | 1. juuni 2004 | 31. mai 2014 | Lubatakse kasutada üksnes fungitsiidina VI lisas sätestatud ühtsete põhimõtete rakendamisel võetakse arvesse alalise toiduahela ja loomatervishoiu komitees 28. novembril 2003 vormistatud püraklostrobiini läbivaatusaruande järeldusi ning eriti selle I ja II liidet. Kõnealuse üldhindamise käigus peavad liikmesriigid: pöörama erilist tähelepanu veeorganismide, eriti kalade, kaitsele,pöörama erilist tähelepanu maismaa-lülijalgsete ja vihmausside kaitsele.Vajadusel tuleb riskide vähendamiseks rakendada asjakohaseid meetmeid. Vastavalt artikli 13 lõikele 5 teavitab liikmesriik kaubandusliku tootmise puhul komisjoni tehnilise materjali spetsifikatsioonist. |

--------------------------------------------------